Eurovision Song Contest 2025

Eurovision Song Contest 2025 blir den 69. utgaven av Eurovision Song Contest, Den europeiske kringkastingsunions (EBU) årlige sangkonkurranse for organisasjonens medlemmer. Konkurransen finner sted i Basel i Sveits etter at Nemo og «The Code» vant Eurovision Song Contest 2024 for Sveits. Konkurransen organiseres og produseres av den sveitsiske allmennkringkasteren SRG SSR i samarbeid med EBU. Dette blir tredje gang Sveits står vertskap for Eurovision Song Contest, og det er første gang Basel er vertsby.
Konkurransen består av tre sendinger: en semifinale tirsdag 13. mai, en semifinale torsdag 15. mai og finalen lørdag 17. mai. De tre showene skal avholdes i St. Jakobshalle, en flerbruksarena utenfor Basel med kapasitet på 12 400 tilskuere. Sendingene overføres direkte til alle deltakerlandene og andre land med senderettigheter. Programlederne for alle sendingene er Hazel Brugger og Sandra Studer. Michelle Hunziker går inn i finalen som den tredje programleder.
Til sammen deltar 37 land, like mange land som året før. Montenegro returnerer til konkurransen etter å ha sist ha deltatt i 2022, mens Moldova valgte å trekke seg. Av deltakerlandene må 31 land gjennom én av de to semifinalene, der 20 av dem kvalifiserer seg til finalen. I tillegg deltar vertslandet Sveits og de «fem store landene» i finalen. Vinneren blir kåret av fagjuryer og seere.
Sveits vant Eurovision Song Contest 2024 i Malmö i Sverige med «The Code» og Nemo. Dette var landets tredje seier i konkurransen etter å vunnet den første utgaven i 1956 med Lys Assia og «Refrain», og på nytt i 1988 med Céline Dion og «Ne partez pas sans moi».
Som vinner av 2024-konkurransen vant Sveits også retten til å arrangere konkurransen i 2025. Dette blir tredje gang Sveits står vertskap etter tidligere å ha arrangert Eurovision Song Contest i Lugano i 1956 og Lausanne i 1989.
Den sveitsiske kringkastingsorganisasjonen SRG SSR har lagt konkurransen til Basel, landets tredje største by etter Zürich og Genève. I august kunngjorde SRG SSR at konkurransen skal avholdes i St. Jakobshalle med kapasitet på 12 400 publikummere.
I forbindelse med konkurransen vil Congress Center Basel huse den offisielle nattklubben EuroClub samt Eurovision-landsbyen Eurovision Village, som er konkurransens offisielle festivalområde for besøkende, fans og delegasjoner.
Fotballstadionen St. Jakob-Park, som ligger ved siden av St. Jakobshalle, vil vise de tre sendingene og ha konserter med tidligere Eurovision-deltakere for betalende publikum. Eurovision Street er lagt til Steinenvorstadt.
Etter Sveits' seier i mai 2024, kom flere sveitsiske byer på banen og meldte interesse for å stå vertskap for Eurovision Song Contest 2025. Blant dem var Genève, Basel, Sankt Gallen, Lugano, Bern og Zürich.
Vertskringkasteren SRG SSR åpnet vertsby-prosessen 27. mai 2024 med en kravliste til interesserte byer. Basel, Bern, Genève og Zürich leverte inn bud 28. juni. Kort tid etter besøkte delegater fra SRG SSR de fire kandidatbyene. Den 19. juli ble det klart at det sto mellom Basel og Genève, og 30. august kunngjorde EBU og SRG SSR at de hadde valgt Basel som vertsby og St. Jakobshalle som konkurransearena.
Til sammen skal 37 land delta i konkurransen. Montenegro kommer tilbake etter to års fravær. Moldova skulle opprinnelig delta, men den 22. januar 2025 trakk den moldovske kringkasteren Teleradio-Moldova (TRM) seg fra deltakelse i årets konkurranse. I følge TRM ble avgjørelsen tatt «etter en detaljert analyse av den pågående situasjonen, i tillegg til økonomiske, administrative og kunstneriske utfordringer».
For å delta, må et land ha en allmennkringkaster som er medlem av Den europeiske kringkastingsunion (EBU). Landet må også ligge innenfor det europeiske kringkastingsområdet eller ha en spesialinvitasjon fra EBU.
Land som utgjør «de fem store» og vertslandet Sveits er automatisk kvalifisert til finalen lørdag 17. mai. De øvrige deltakerlandene fordeles på de to semifinalene som holdes tirsdagen og torsdagen før finalen.
Under er deltakende kringkastere, artister, bidrag, låtskrivere og språk i alfabetisk rekkefølge etter land:
Semifinalen avholdes tirsdag 13. mai klokken 21.00 sentraleuropeisk sommertid. 15 land deltar i denne semifinalen, og de ti beste kvalifiserer seg til finalen. De forhåndskvalifiserte landene Italia, Spania og Sveits skal opptre og stemme i denne semifinalen. Endelig startrekkefølge ble avgjort av showets produsenter etter at alle bidragene var klare i midten av mars 2025. Rekkefølgen ble offentliggjort 27. mars 2025. Under er en oversikt over deltakerne i rekkefølgen de opptrådte i:
Semifinalen avholdes torsdag 15. mai klokken 21.00 sentraleuropeisk sommertid. 16 land deltar i denne semifinalen, og de ti beste kvalifiserer seg til finalen. De forhåndskvalifiserte landene Frankrike, Storbritannia og Tyskland skal opptre og stemme i denne semifinalen. Endelig startrekkefølge ble avgjort av showets produsenter etter at alle bidragene var klare i midten av mars 2025. Rekkefølgen ble offentliggjort 27. mars 2025. Under er en oversikt over deltakerne i rekkefølgen de opptrådte i:
Finalen blir avholdt lørdag 17. mai klokken 21.00 sentraleuropeisk sommertid. 26 land deltar: vertslandet Sveits, de fem store landene, de ti beste fra semifinale 1 og de ti beste fra semifinale 2. Oversikt over foreløpige finalister:
Seks land – de fem store og vertslandet Sveits – er direktekvalifisert til finalen. De øvrige landene deltar i de to semifinalene tirsdag 13. og torsdag 15. mai. Fordelingen av semifinalistene blir gjort under en loddtrekning i Kunstmuseum Basel 28. januar 2025. Trekningen blir strømmet direkte og blir ledet av Jennifer Bosshard og Jan van Ditzhuijzen.
Semifinalistene er på forhånd delt inn i grupper ut fra hvordan de har stemt de siste 15–20 årene. Land med relativt likt stemmemønster, som de nordiske og de eks-jugoslaviske landene er samlet i egne grupper. Landene i hver stemmegruppe blir deretter fordelt på de to semifinalene. Dette gjøres for å redusere effekten av nabostemming, og for å forhindre at et land klarer å kvalifisere seg til finalen takket være stemmer fra nabolandene. Systemet ble innført i 2008. Under seremonien trekker man også hvilken av de to semifinalene de seks finalistene skulle stemme i.
Etter Neonoens seier i den montenegrinske nasjonale finalen med sangen «Clickbait», ble det oppdaget og bekreftet av den montenegrinske kringkasteren RTCG at bandet hadde fremført sangen offentlig i juni 2023, i strid med reglene for både den nasjonale finalen og Eurovision Song Contest, som fastsetter at konkurrerende sanger ikke kan ha vært kommersielt utgitt eller offentlig fremført før 1. september 2024. I en uttalelse utstedt 1. desember 2024 uttalte RTCG at de ville diskutere med EBU for å avgjøre om «Clickbait» fortsatt kunne delta Den 4. desember trakk Neonoen seg fra å delta i Eurovision Song Contest, med henvisning til et «ønske om å gjøre slutt på usikkerheten». RTCG bekreftet sin intensjon om å ta en beslutning om Montenegros representant i de kommende dagene. Den 8. desember 2024 kunngjorde RTCG at andreplassen i den montenegrinske finalen, Nina Žižić med sangen «Dobrodošli», ville overta plassen til NeonoeN som Montenegros representant i Eurovision Song Contest 2025.
Malta skulle delta med en låt med tittelen «Kant», en låttittel EBU ikke tillot.
På grunn av krigen i Ukraina er det usikkert om de planlagte deltakerne får utreisetillatalse. Ukrainsk lov tillater ikke mannlige personer å forlate landet så lenge krigen varer.